



Dogfen ymgynghori

Cynllun cydraddoldeb strategol 2018 i 2022

Daw’r ymgynghoriad i ben ar 24 Ebrill 2018

**Manylion cyswllt**

**Gofal Cymdeithasol Cymru**

South Gate House

Wood Street

Caerdydd

CF10 1EW

Ffôn: 0300 3033 444

Minicom: 029 2078 0680

E-bost: gwybodaeth@gofalcymdeithasol.cymru

**gofalcymdeithasol.cymru**

Twitter: @GofCymdeithasol

© 2018 Gofal Cymdeithasol Cymru

Cedwir pob hawl. Ni cheir atgynhyrchu unrhyw ran o’r cyhoeddiad hwn na’i gadw mewn cyfundrefn adferadwy na’i drosglwyddo mewn unrhyw ddull na thrwy unrhyw gyfrwng heb ganiatâd ysgrifenedig Gofal Cymdeithasol Cymru ymlaen llaw. Dylai ymholiadau am atgynhyrchu y tu hwnt i’r hyn a ganiateir yn benodol gan y gyfraith gael eu hanfon at Brif Weithredwr Gofal Cymdeithasol Cymru yn y cyfeiriad a roddir uchod.

**Fformatau eraill:**

Mae’r ddogfen hon ar gael mewn fformat hawdd ei ddeall, mewn print bras neu mewn fformatau eraill os oes angen.

Mae’r ddogfen hefyd ar gael yn Saesneg.

Cynnwys

[Rhagair](#_Foreword)………………………………………………………………………......4

1. [Cyflwyniad](#_Introduction)……………………………………………………………..…....5

[1.1 Cefndir](#_Background)……………………………………………………….........……..5

[1.2 Cyd-destun cyfreithiol](#_Legal_context)………………………………………………….6

1. [Amcanion cydraddoldeb](#_2._Equality_objectives)…………………………………………………...8
   1. [Datblygu ein hamcanion cydraddoldeb ar gyfer 2018 i 2022](#_2.1__)….......8

2.2 [Diben ein hamcanion cydraddoldeb](#_2.2__).………………………….…......8

2.3 [Cynnwys ac ymgysylltu â phobl sy’n defnyddio gofal a chymorth](#_2.3__)....8

2.4 [Amcanion cydraddoldeb ar gyfer 2018 i 2022](#_2.4__)..…………....……....9

2.5 [Rhoi gwybodaeth i chi](#_2.5_Keeping_you)…………………………………………….…..12

2.6 [Amcanion cyflog](#_2.6__)……………………………………………………..…12

1. [Gwybodaeth am gydraddoldeb](#_3._Equality_information)………………….……………………....13
   1. [Monitro](#_3.1__)……………………………………………….....……….……..13
2. [Asesu’r effeithiau](#_4._Impact_assessments)………………………………………….....…….……..15
   1. [Ein dull](#_4.1__)…………………………………………………..........…..……15
3. [Dysgu a datblygu](#_5._Learning_and)…...............……………………………………….……16
   1. [Gweithlu hyderus](#_5.1__)......…………………………………………….….16

# Rhagair

Mae hyrwyddo cydraddoldeb a gwerthfawrogi gwahaniaethau pobl yn ganolog i werthoedd craidd Gofal Cymdeithasol Cymru. Hefyd, mae’n hanfodol ar gyfer cefnogi llesiant pobl sydd angen gofal a chymorth, neu ofalwyr sydd angen cymorth.

Mae gennym rôl hanfodol i’w chwarae o ran adeiladu a chefnogi hyder y gweithlu i weithio mewn ffyrdd sy’n hyrwyddo cydraddoldeb. Hefyd, rydym eisiau arwain a chefnogi gwelliant yn narpariaeth gofal a chymorth er mwyn sicrhau y bydd pobl yn profi effaith gadarnhaol, ni waeth beth fo’u nodweddion unigol, a allai gyfyngu ar gyfle person i gyflawni eu deilliannau o ran llesiant.

Mae hyrwyddo cydraddoldeb yn fwy na dim ond datganiad ar sut y byddwn yn bodloni ein gofynion statudol. Mae’n rhan annatod o’r ffordd rydym yn cyflawni ein busnes. Dyna pam rydym yn eich gwahodd i ddweud eich barn ar ddatblygiad ein cynllun cydraddoldeb strategol cyntaf a’n hamcanion cydraddoldeb.

Rydym wedi ymrwymo i hyrwyddo cydraddoldeb a darparu amgylchedd cynhwysol a chefnogol ar gyfer staff ac eraill sy’n gweithio’n agos â ni.

Byddwn yn gweithredu ein cynllun cydraddoldeb strategol dros y pedair blynedd nesaf. Bydd cyflawni ein hamcanion cydraddoldeb a osodir allan yn y cynllun hwn yn hanfodol er mwyn cynnal hyder yr holl gymunedau a wasanaethwn – sef pobl sy’n defnyddio gofal a chymorth, y gweithlu gofal cymdeithasol a’n staff.

Edrychaf ymlaen at dderbyn eich ymatebion i’r ymgynghoriad hwn.

Sue Evans

Prif Weithredwr, Gofal Cymdeithasol Cymru

# Cyflwyniad


## Cefndir

Mae ein cynllun cydraddoldeb strategol yn nodi sut y byddwn ni, trwy ein rôl a’n swyddogaethau, yn hyrwyddo a hybu cyfle cyfartal ar gyfer y cymunedau a wasanaethwn:

* pobl sy’n defnyddio gofal a chymorth, eu teuluoedd a gofalwyr
* ein gweithlu sy’n darparu gofal a chymorth
* ein staff

Sefydlwyd Gofal Cymdeithasol Cymru ym mis Ebrill 2017, gan ddod â rheoleiddio’r gweithlu gofal cymdeithasol, datblygu’r gweithlu a gwella’r gwasanaeth at ei gilydd mewn un sefydliad. Hefyd, rydym yn cymryd rhan mewn llywio blaenoriaethau ymchwil ar gyfer gofal cymdeithasol a meithrin cysylltiadau cryfach â gofal a chymorth.

Ein gweledigaeth yw y bydd pob person sydd angen gofal a chymorth yn byw bywyd sy’n bwysig iddyn nhw. Mae gennym rôl hanfodol i’w chwarae mewn gwella deilliannau o ran llesiant ymhlith plant ac oedolion sy’n defnyddio gofal a chymorth, eu teuluoedd a’u gofalwyr.



Mae’r cynllun cydraddoldeb strategol hwn yn seiliedig ar egwyddor o ***hyrwyddo cydraddoldeb a gwerthfawrogi amrywiaeth****.*

Mae’n gosod allan:

* ein hamcanion cydraddoldeb
* sut y byddwn yn nodi a chasglu gwybodaeth berthnasol am gydraddoldeb
* sut y byddwn yn cyhoeddi gwybodaeth berthnasol am gydraddoldeb
* sut y byddwn yn cynnal asesiadau o’r effeithiau
* sut y byddwn yn hyrwyddo gwybodaeth a dealltwriaeth o’r dyletswyddau cydraddoldeb cyffredinol a phenodol ymhlith ein staff.

## Cyd-destun cyfreithiol

Er bod gennym ddyletswydd statudol i gyhoeddi cynllun cydraddoldeb strategol, ein huchelgais yw mynd y tu hwnt i hyn a gosod allan ein hymrwymiad i wella deilliannau o ran llesiant ar gyfer pobl sy’n defnyddio gofal a chymorth.

Byddwn yn gwneud hyn drwy fynd i’r afael â gwahaniaethu ar sail:

* rhyw
* statws priodasol
* tarddiad ethnig
* dewis iaith
* cred grefyddol
* cyfeiriadedd rhywiol
* oed
* anabledd
* cyfrifoldebau teuluol/domestig
* unrhyw nodweddion unigol eraill, a allai gyfyngu ar gyfle person i gyflawni eu deilliannau o ran llesiant.

Mae **Deddf Cydraddoldeb 2010** yn diogelu neu’n berthnasol i’r nodweddion canlynol:

* oed
* anabledd
* ailbennu rhywedd
* hil
* crefydd neu gred
* rhyw
* cyfeiriadedd rhywiol
* priodas a phartneriaeth sifil
* beichiogrwydd a mamolaeth.

Gelwir y rhain yn ‘nodweddion gwarchodedig’.

Mae **Deddf Cydraddoldeb 2010** yn gosod **dyletswydd cydraddoldeb cyffredinol** ar gyrff y sector cyhoeddus. Felly, pan fyddwn yn gweithredu ein swyddogaethau, rhaid i ni roi sylw dyledus i:

* ddileu gwahaniaethu, aflonyddu, erledigaeth ac unrhyw ymddygiad arall a waherddir o dan y Ddeddf
* hyrwyddo cyfle cyfartal rhwng personau sy’n rhannu nodwedd warchodedig berthnasol a’r sawl nad ydynt yn ei rhannu
* meithrin perthnasoedd da rhwng personau sy’n rhannu nodwedd warchodedig berthnasol a’r sawl nad ydynt yn ei rhannu.

Mae Deddf Cydraddoldeb 2010 yn gosod allan **dyletswyddau penodol** yng Nghymru sy’n gosod cyfrifoldebau ychwanegol ar gyrff cyhoeddus fel ni. Mae’r dyletswyddau hyn yn cynnwys:

* datblygu amcanion cydraddoldeb
* cyhoeddi cynllun cydraddoldeb strategol
* ymgysylltu’n effeithiol â grwpiau â nodweddion gwarchodedig a/neu’r sawl sy’n cynrychioli eu buddiannau
* asesu effaith polisïau ac arferion
* casglu a chyhoeddi gwybodaeth berthnasol am gydraddoldeb
* datblygu amcan ynghylch y gwahaniaeth cyflog rhwng y rhywiau
* cyhoeddi adroddiad cydraddoldeb blynyddol
* hyfforddi staff
* ymwreiddio cydraddoldeb mewn caffael.

# 2. Amcanion cydraddoldeb

## 2.1 Datblygu ein hamcanion cydraddoldeb ar gyfer 2018 i 2022

Rydym wedi datblygu ein hamcanion cydraddoldeb drafft ar gyfer 2018 i 2022 trwy ddefnyddio’r blaenoriaethau a nodir a’r dadansoddiadau o dueddiadau o’r ffynonellau canlynol:

* yr ymatebion a dderbyniom i’r ymgynghoriad ynghylch ein [cynllun strategol 2017 i 2022](https://gofalcymdeithasol.cymru/cms_assets/file-uploads/Cynllun-Strategol.pdf)
* nodau llesiant Deddf Llesiant Cenedlaethau’r Dyfodol (Cymru) 2015
* adborth gan ein staff ar flaenoriaethau cydraddoldeb sy’n dod i’r amlwg
* deilliannau ein hasesiadau o’r effaith ar gydraddoldeb
* themâu a ddaw i’r amlwg drwy’r [*Adroddiad asesu poblogaeth cenedlaethol*](https://gofalcymdeithasol.cymru/adnoddau/gofal-a-chymorth-yng-nghymru-adroddiad-cenedlaethol-asesur-boblogaeth)
* proffil cydraddoldeb gweithwyr gofal cymdeithasol sydd wedi’u cofrestru gyda ni.

## 2.2 Diben ein hamcanion cydraddoldeb

Rydym yn cydnabod ein rôl arweinyddiaeth o ran hyrwyddo cydraddoldeb a gwerthfawrogi amrywiaeth ar draws y sector gofal cymdeithasol. Ein diben yw datblygu amcanion cydraddoldeb sy’n canolbwyntio ar ganlyniadau sy’n ymateb i anghenion amrywiol y cymunedau a wasanaethwn:

* **unigolion â nodweddion gwarchodedig** – pobl sy’n derbyn gofal a chymorth mewn ffyrdd sy’n adlewyrchu eu hanghenion penodol
* **y gweithlu sy’n darparu gofal a chymorth** – mae’r gweithlu’n adlewyrchu amrywiaeth y boblogaeth yng Nghymru ac mae’n deall sut i ymateb i anghenion gofal a chymorth amrywiol unigolion â nodweddion gwarchodedig
* **ein staff** – mae ein staff yn adlewyrchu amrywiaeth poblogaeth Cymru ac maent yn deall anghenion gofal amrywiol pobl sy’n rhannu un neu fwy o’r nodweddion gwarchodedig a sut y dylid ymateb i’r anghenion hynny.

Mae’n bwysig i ni sicrhau bod ein hamcanion cydraddoldeb yn unol ag egwyddorion ac ethos Deddf Gwasanaethau Cymdeithasol a Llesiant (Cymru) 2014 a Deddf Rheoleiddio ac Arolygu Gofal Cymdeithasol (Cymru) 2016.

# **2.3** **Cynnwys ac ymgysylltu â phobl sy’n defnyddio gofal a chymorth**

Wrth i ni bennu ein hamcanion cydraddoldeb, mae’n bwysig ein bod yn gwrando ac yn adlewyrchu barn y rhai sy’n rhannu un neu fwy o’r nodweddion gwarchodedig. Nid yn unig oherwydd bod gennym ddyletswydd gyfreithiol i wneud hynny, ond hefyd fel y gallwn sicrhau bod ein gwaith yn cael ei lywio gan farn ac anghenion pobl ag un neu fwy o’r nodweddion gwarchodedig. Mae ein chwe amcan cydraddoldeb drafft wedi’u llywio gan bobl sy’n defnyddio gofal a chymorth, eu teuluoedd a’u gofalwyr.

Roedd y 40 cyfranogwr a fynychodd ein grwpiau ffocws yn fenywod, yn bobl hŷn ac yn bobl anabl ar draws grwpiau namau, gan gynnwys pobl â namau dysgu, namau iechyd meddwl, namau synhwyraidd, namau gwybyddol a namau corfforol, a chyflyrau iechyd hirdymor. Nododd nifer o gyfranogwyr eu bod yn bobl anabl â namau lluosog. Yn ogystal, roedd y cyfranogwyr yn cynnwys pobl dduon a lleiafrifoedd ethnig a phobl iau, ac roedd nifer ohonynt wedi diffinio’u hunain fel gofalwyr presennol neu gyn-ofalwyr.

Rydym yn ddyledus i’r bobl hynny a lywiodd ddatblygiad ein hamcanion cydraddoldeb, ac i bawb a gymerodd yr amser i roi sylwadau ar ein hamcanion drafft. Rhoddodd llawer o bobl eu hamser yn rhydd ac yn barod, a hoffem gydnabod a diolch iddynt am eu cyfraniad. Bu eu hadborth yn amhrisiadwy o ran ein helpu i sicrhau bod yr amcanion cydraddoldeb yn adlewyrchu blaenoriaethau a phryderon cymunedau amrywiol yn well.

## 

## 2.4 Amcanion cydraddoldeb ar gyfer 2018 i 2022

Unigolion â nodweddion gwarchodedig yn derbyn gofal a chymorth mewn ffyrdd sy’n adlewyrchu eu hanghenion penodol

**Amcan 1 – Codi ymwybyddiaeth o’r Côd Ymarfer Proffesiynol Gofal Cymdeithasol (y Côd) ymhlith pobl sy’n defnyddio gofal a chymorth, eu teuluoedd a’u gofalwyr**

**Pam mae hyn yn un o’n hamcanion arfaethedig?**

Rydym eisiau sicrhau bod pobl sy’n defnyddio gofal a chymorth, eu teuluoedd a’u gofalwyr yn gwybod am y Côd. Mae’r safonau’n bodoli er mwyn helpu sicrhau bod gan bobl y cymorth sydd ei angen arnynt i fyw eu bywyd yn y ffordd sy’n adlewyrchu eu hanghenion.

Rydym wedi casglu tystiolaeth sy’n awgrymu nad oes llawer neu unrhyw wybodaeth am y Côd ymhlith pobl dduon a lleiafrifoedd ethnig. Gyda’r dystiolaeth gychwynnol hon, rydym wedi ymrwymo i ddefnyddio ystod o offer ac adnoddau i godi ymwybyddiaeth o’r Côd ymhlith y bobl amrywiol sy’n defnyddio gofal a chymorth yng Nghymru.

Mae’r bobl a fynychodd ein grwpiau ffocws wedi dweud wrthym eisoes am nifer o gamau gweithredu y gallwn eu cymryd i gyflawni’r amcan hwn. Mae rhai o’r rhain yn cynnwys:

* gwneud y Côd ar gael mewn amrywiaeth o fformatau
* gwneud y Côd ar gael i bobl y tro cyntaf y byddant yn ceisio gwybodaeth a chyngor
* gweithwyr proffesiynol yn sicrhau y bydd pobl yn deall y safonau a’r wybodaeth a roddir iddynt.

**Amcan 2 – Ymchwilio a rhannu ymarfer da sy’n cefnogi deilliannau gwell ar gyfer pobl sy’n defnyddio gofal a chymorth**

**Pam mae hyn yn un o’n hamcanion arfaethedig?**

Rydym eisiau cael deilliannau gwell ar gyfer plant ac oedolion sy’n defnyddio gofal a chymorth, eu teuluoedd a’u gofalwyr. Rydym eisiau deall a rhannu ymarfer da sy’n ymateb i anghenion gofal a chymorth cymunedau amrywiol Cymru.

Y blaenoriaethau ar gyfer gwelliant a gytunwyd gyda’n partneriaid yw:

* dementia
* plant sy’n derbyn gofal
* gofal a chymorth yn y cartref.

Mae gwaith yn digwydd eisoes i fynd i’r afael â’r materion hyn trwy strategaethau cenedlaethol a byddwn yn sicrhau ein bod yn alinio ein gwaith parhaus â’r amcan cydraddoldeb hwn.

Mae’r gweithlu sy’n darparu gofal a chymorth yn adlewyrchu amrywiaeth poblogaeth Cymru ac mae’n deall sut i ymateb i anghenion gofal a chymorth amrywiol unigolion â nodweddion gwarchodedig

**Amcan 3 – Cefnogi’r sector i gyflawni gweithlu amrywiol a chynrychiadol**

**Pam mae hyn yn un o’n hamcanion arfaethedig?**

Rydym eisiau gweithlu gofal cymdeithasol sy’n fwy cynrychiadol o’r cymunedau y mae’n eu gwasanaethu, yn enwedig lle mae gennym dystiolaeth o dangynrychiolaeth. Rydym eisiau gweithio gyda phartneriaid i adnabod a mynd i’r afael â’r rhwystrau sy’n gallu atal pobl sy’n rhannu un neu fwy o’r nodweddion gwarchodedig rhag ymuno â’r gweithlu gofal cymdeithasol.

Mae pobl sy’n defnyddio gofal a chymorth wedi dweud wrthym fod gweithlu amrywiol yn dod ag ystod o syniadau, profiadau a sgiliau sy’n cael effaith gadarnhaol ar y ffordd y darperir gofal. Hefyd, maent wedi dweud wrthym fod hyrwyddo gofal cymdeithasol fel proffesiwn gwerthfawr a gwneud amrywiaeth o lwybrau mynediad ar gael i bobl ymuno â’r sector yn hanfodol. Rydym wedi ymrwymo i gefnogi cynaliadwyedd y gweithlu trwy ddatblygu a gweithredu cynllun recriwtio, cadw a gyrfaoedd, a llunio adnoddau i gefnogi cyflogwyr a’r gweithlu.

**Amcan 4 – Sicrhau y bydd cydraddoldeb, hawliau dynol, urddas a pharch yn parhau i fod yn sail i hyfforddiant gofal cymdeithasol**

**Pam mae hyn yn un o’n hamcanion arfaethedig?**

Mae gofal cymdeithasol yng Nghymru yn newid. Mae angen gofal a chymorth ar fwy o bobl â nodweddion gwarchodedig, ac maent yn galw’n briodol am ofal a chymorth sy’n bodloni eu hanghenion. Felly, mae’n bwysig, os nad yn hanfodol, fod cydraddoldeb yn ganolog i hyfforddiant y gweithlu.

Rydym eisiau sicrhau y caiff y gweithlu ei gefnogi a’i fod yn darparu gofal cymdeithasol yn unol â’r gyfraith, a bod arferion yn adlewyrchu egwyddorion Deddf Gwasanaethau Cymdeithasol a Llesiant (Cymru) 2014. Yr egwyddorion yw:

* **llais a rheolaeth –** gwneud pobl a’u hanghenion yn ganolog i’w gofal a’u cymorth a rhoi llais iddynt a rheolaeth dros y deilliannau sy’n eu helpu i gyflawni llesiant
* **atal ac ymyrraeth gynnar –** gallu cael mynediad i ragor o ofal a chymorth cynnar o fewn y gymuned er mwyn lleihau neu oedi’r angen am ofal a chymorth tymor hirach
* **llesiant –** cefnogi pobl i gyflawni llesiant ym mhob agwedd ar eu bywydau a mesur llwyddiant gofal a chymorth
* **cydgynhyrchu** –annog pobl i chwarae mwy o ran mewn llunio a darparu’r gofal a’r cymorth a dderbyniant.

Mae ein staff yn adlewyrchu amrywiaeth poblogaeth Cymru ac yn deall anghenion gofal amrywiol y sawl sy’n rhannu un neu fwy o’r nodweddion gwarchodedig a sut y dylent ymateb i’r anghenion hynny

**Amcan 5 – Recriwtio a chadw gweithlu cynrychiadol sydd â’r sgiliau a’r wybodaeth i gefnogi a hyrwyddo cyfle cyfartal**

**Pam mae hyn yn un o’n hamcanion arfaethedig?**

Ein gweithlu yw ein hadnodd mwyaf gwerthfawr. Rydym wedi ymrwymo i hyrwyddo cydraddoldeb ac amrywiaeth, ac i ddileu pob math o wahaniaethu, erledigaeth ac aflonyddu yn y gweithle.

Mae gweithlu mwy amrywiol sy’n adlewyrchu’n well y cymunedau a wasanaethwn yn parhau’n ganolog i’n hymdrechion i greu gweithle cynhwysol sy’n dysgu. Rydym eisiau i’n staff fod yn ymwybodol o’u cyfrifoldebau eu hunain i hyrwyddo cyfle cyfartal a meithrin perthnasoedd da. Byddwn yn cyflawni hyn drwy weithgarwch hyfforddiant a datblygu targedig.

**Amcan 6 – Ehangu a gwella ein ffyrdd o gyfathrebu ac ymgysylltu â’r cyhoedd a’r gweithlu**

**Pam mae hyn yn un o’n hamcanion arfaethedig?**

Mae’n bwysig i ni, fel sefydliad arweinyddiaeth gyhoeddus, gynyddu a gwella ein hymgysylltiad â phobl sy’n rhannu un neu fwy o’r nodweddion gwarchodedig os ydym i wireddu ein gweledigaeth.

Rydym yn chwarae rhan hanfodol wrth ddod â phobl at ei gilydd i wella ansawdd gofal a chymorth ledled Cymru, ac mae’n bwysig ein bod yn gwneud hynny mewn ffordd sy’n adlewyrchu ein gwerth o annog a galluogi pawb i gydweithio. Mae cysylltu’n ystyrlon â chymunedau amrywiol yn cyfoethogi ein gwybodaeth ar y cyd ac yn ein galluogi i gyflawni ein hamcanion trwy weithio gyda phobl, gyda chyrff sector cyhoeddus eraill a gyda darparwyr gofal ledled Cymru.

## 2.5 Rhoi gwybodaeth i chi

Er mwyn bod yn sefydliad effeithiol a thryloyw, mae’n bwysig ein bod yn adrodd ar ein perfformiad yn rheolaidd a gofyn am adborth gennych.

Byddwn yn datblygu a chyhoeddi cynllun gweithredu blynyddol a fydd yn ein helpu i gyflawni ein hamcanion cydraddoldeb a byddwn yn adrodd yn flynyddol ar yr hyn a ddarparwyd ac a gyflawnwyd.

## 

## 2.6 Amcanion cyflog

Rydym yn gyflogwr cyfle cyfartal. Nod ein trefniadau cyflog a graddio yw darparu cynllun modern, rhesymegol a chydlynol sy’n adlewyrchu natur fywiog a chymhlethdod y sefydliad. Yn ogystal, mae’r cynllun yn darparu digon o hyblygrwydd i fynd i’r afael ag anghenion staff, gan ein galluogi i gystadlu’n effeithiol yn y farchnad swyddi yng Nghymru.

Mae ein harchwiliad cyflog cyfartal blynyddol yn barhaus a bydd yn cynnwys y canlynol:

* cymharu cyflogau dynion a menywod sy’n gwneud gwaith cyfartal
* adroddiadau ar y bwlch cyflog rhwng y rhywiau
* amlygu unrhyw fylchau cyflog rhwng y rhywiau
* esboniad ar gyfer unrhyw fylchau
* manylion y camau gweithredu a gymerwn i fynd i’r afael ag unrhyw fylchau.

Trafodir ein hadroddiad archwilio gan ein bwrdd ac fe’i cyhoeddir ar ein gwefan ynghyd ag unrhyw gamau gweithredu a nodwn.

# 3. Gwybodaeth am gydraddoldeb

## 3.1 Monitro

Rydym wedi ymrwymo i gyflawni ein dyletswyddau cydraddoldeb trwy wneud trefniadau priodol ar gyfer nodi a chasglu gwybodaeth berthnasol am gydraddoldeb ynghylch ein staff a’n rhanddeiliaid. Defnyddiwn ystod o ddulliau ar gyfer casglu’r wybodaeth hon, a rhestrir y rhain isod.

**Arolwg gweithlu**

Cynhaliwn arolwg cydraddoldeb ac amrywiaeth yn flynyddol ymhlith ein staff. Defnyddir y wybodaeth hon i adolygu effeithiolrwydd a chynhwysedd ein prosesau recriwtio. Hefyd, gellir ei ddefnyddio i sicrhau y ceir cyfle cyfartal o ran dyrchafu staff, a chyfleoedd dysgu a datblygu.

**Y Gofrestr o Weithwyr Gofal Cymdeithasol (y Gofrestr)**

Rydym yn cofrestru’r holl weithwyr cymdeithasol, myfyrwyr gwaith cymdeithasol, rheolwyr a gweithwyr gofal plant cofrestredig, rheolwyr gofal cartref a rheolwyr cartrefi gofal oedolion yng Nghymru. O fis Ebrill 2018, byddwn yn dechrau cofrestru gweithwyr gofal cartref. Rydym yn monitro nodweddion gwarchodedig pawb sydd ar ein Cofrestr ac yn cyhoeddi adroddiadau proffil blynyddol amdanynt.

**Y set ddata gofal cymdeithasol genedlaethol i Gymru**

Rydym yn gweithio gydag Uned Ddata Cymru i ddatblygu cam cyntaf set ddata gofal cymdeithasol genedlaethol i Gymru. Bydd y set ddata hon yn rhoi trosolwg cenedlaethol o ofal cymdeithasol yng Nghymru, yn ogystal â darparu cyfleoedd ar gyfer gwerthuso, monitro ac ymchwilio i’r berthynas rhwng darpariaeth gofal a chymorth a’r deilliannau ar gyfer pobl sy’n ei dderbyn.

Mae’r set ddata’n cynnwys yr adrannau canlynol:

1. **Y galw am wasanaethau gofal a chymorth –** oedolion a phlant yng Nghymru sydd ag anghenion gofal a chymorth presennol neu yn y dyfodol. Bydd yn cynnwys data o adroddiad diogelu oedolion blynyddol Llywodraeth Cymru, amcanestyniadau gwasanaethau gofal Daffodil Llywodraeth Cymru, a data am blant a phobl ifanc, gan gynnwys y Gofrestr Amddiffyn Plant.
2. **Cyflenwi gwasanaethau gofal a chymorth –** gweithlu a gwasanaethau sy’n darparu gofal a chymorth. Bydd hyn yn cynnwys data a goladir o ddata Staffio Gwasanaethau Cymdeithasol Awdurdodau Lleol Llywodraeth Cymru, a’n Cofrestr a’r arolwg Cynllunio Gweithlu Gweithwyr Cymdeithasol.
3. **Perfformiad gwasanaethau gofal a chymorth –** ansawdd y gofal a’r cymorth a ddarperir a faint o arian y mae awdurdodau lleol wedi’i wario ar ofal a chymorth. Bydd yn cynnwys data o Ddangosyddion Strategol Cenedlaethol Llywodraeth Cymru.
4. **Pobl a chymunedau –** y bobl sy’n byw yng Nghymru, yn ogystal â data iechyd, tai ac economaidd. Bydd yn cynnwys data poblogaeth rhagamcanol o Arolwg Poblogaeth Blynyddol y Swyddfa Ystadegau Gwladol.

# 

# 4. Asesu’r effeithiau

## 4.1 Ein dull

Defnyddiwn fframwaith asesu effeithiau i feithrin mwy o ymwybyddiaeth a dealltwriaeth o’r ffordd y mae ein gwaith yn effeithio ar y rhai sy’n rhannu un neu fwy o’r nodweddion gwarchodedig. Defnyddiwn y canfyddiadau i wella ein polisïau ac arferion. Prif bwrpas ein fframwaith yw sicrhau nad yw ein gwaith yn anfanteisio grwpiau penodol o bobl mewn unrhyw ffordd a helpu adnabod cyfleoedd i hyrwyddo cyfle cyfartal.

Mae dau gam i’n proses asesu effeithiau: sef asesiad effeithiau cychwynnol ac asesiad effeithiau llawn. Diben yr asesiad effeithiau cychwynnol yw nodi’r effaith debygol mewn perthynas â’r holl grwpiau gwarchodedig, gan gynnwys yr iaith Gymraeg. Os yw’r dystiolaeth yn cefnogi ymchwiliad pellach, cynhelir asesiad effeithiau llawn sy’n cynnwys pobl sy’n debygol o gael eu heffeithio gan y polisi.

# 5. Dysgu a datblygu

## 5.1 Gweithlu hyderus

Rydym yn gyfrifol am hyrwyddo gwybodaeth a dealltwriaeth am Ddeddf Cydraddoldeb 2010 a dyletswydd cydraddoldeb y sector cyhoeddus i’n staff. Rydym yn darparu hyfforddiant cydraddoldeb ac amrywiaeth ar gyfer staff newydd fel rhan o’u cyfnod sefydlu trwy fodiwl e-ddysgu. Wrth ddatblygu ein cynllun dysgu a datblygu blynyddol, byddwn yn sicrhau bod hyfforddiant cydraddoldeb perthnasol yn cael ei ddarparu ar gyfer timau sy’n briodol i’w swyddi a’u swyddogaethau.

Hefyd, bydd amrywiaeth o gyfleoedd dysgu ar gael i staff i godi ymwybyddiaeth o’r rhwystrau rhag cynhwysiant y mae grwpiau gwarchodedig yn eu hwynebu.